બપોરના પોણા બાર વાગ્યે સાયંકાલના સંધ્યા આરતીનાં ભજનોથી શરૂ કરીને પચાસેક મિનિટમાં આ વક્તા ગણપતિ, ગુરુમહિમા, વૈરાગ્ય ઉપદેશ, મનની મૂંઝવણ, ગુરુ શરણાગતિ, યોગાનુભૂતિ, અનહદનાદ, પ્યાલો, કટારી, હાટડી, ઝાલરી જેવાં રૂપકાત્મક ભજનો, થાળ, આરતી, સાવળ, આરાધ, આગમ, પરજ, રામગરી, પ્રભાતી અને પ્રભાતિયાં જેવા પરંપરિત સંતવાણીના ભજન પ્રકારો વિશે સ-ગાન મર્મ ઉદ્ઘાટન કરતું પ્રવચન આપે છે… પૂ.મોરારીબાપુની આંખમાંથી અશ્રુધારા વહે છે. સમગ્ર શ્રોતા વર્ગ કે જેમાં ગુજરાતભરના ખ્યાતનામ સાહિત્યકારો, કવિઓ, કલાકારો, અધ્યાપકો, વિદ્વાનો, સંગીતકાર, વિવેચકો, પત્રકારો, સંતો, મહંતો અને ભજનિકો બેઠા છે એ સૌ એક જાતની ધન્યતાની લાગણી અનુભવે છે, સૌ સ્ત્તબ્ધ છે, નિઃશબ્દ છે, જય હો ના જય ઘોષ સાથે સંચાલક એક પણ શબ્દની ટિપ્પણ કર્યા વિના આ બેઠકને પૂર્ણ થયેલી જાહેર કરે છે.